”SALÁTA”
 Zöld tippek zöldülő iskoláknak

2006. április

1. Beregi nyári táborok a természetvédelem jegyében

	Az E-misszió Egyesület idén is megrendezi hagyományos nyári táborait. A természet, környezetvédelem jegyében zajló foglalkozások idén az alábbi „kategóriák” jegyében kerülnek meghirdetésre általános és középiskolás tanulók számára: Természetvédelmi tábor (Erdőn-réten barangolás, madárgyűrűzés, terepi kutatások, megfigyelések, gyógynövény- és gombaismeret, mikroszkópos vizsgálatok, ügyességi játékok, vetélkedők, kézműves foglalkozások, éjszakai vadles, íjászat, röplabdaverseny, asztalitenisz bajnokság); Kézműves tábor (Rövidebb kirándulások, pólófestés, textildekopázs, gyertyaöntés, fali díszek készítése, fűkötészet, ékszerkészítés, stb.); Természetfotós tábor (Természetjárás közben a fényképezés fortélyainak átadása.); Kerékpáros tábor (Csillagtúrás, kalandos biciklizések közepette bekarikázzák a Szatmár-Beregi Tájvédelmi Körzet legszebb tájait, kultúrtörténeti nevezetességeit); Kaland tábor (Nyomolvasás, a csillagos ég iránymutatása, a régi népek zsákmányszerzési technikái, szabadban éjszakázás.) 
 	Időpontok: Június 25-01. természetvédelmi és természetfotós tábor; Július 02-07. természetvédelmi tábor; Július 09-15. természetvédelmi és kaland tábor; Július 17-22. kézműves tábor; Július 23-29. kerékpáros tábor; Július 31-05. természetvédelmi tábor. Árak: 7 nap 6 éjszaka házban: 17.300 Ft/fő; 7 nap 6 éjszaka saját sátorban: 14.800 Ft/fő; 6 nap 5 éjszaka házban: 15.600 Ft/fő; 6 nap 5 éjszaka saját sátorban: 13.500 Ft/fő.
	További információk, engedmények a szervezőktől: Szőke Zsuzsa, Varga András, e-mail: , , 4400 Nyíregyháza, Szabolcs u. 6. Tel/fax 42/ 504-403 vagy 423-818, 20/431-8086

2. Balatoni csigamese – kifestő

	A Nők a Balatonért Egyesület gondozásában megjelent kifestő mesekönyv az óvodás korosztály részére teszi szemléletessé és érthetővé, hogy már a gyerekek is felelősek a körülöttünk lévő világért és a benne élők nyugalmáért, életéért. A Balatoni csigamese egy csigalány szemén keresztül láttatja azt a "mikrovilágot", amely valóban csak csigaperspektívából tapasztalható meg. A csiga sok olyan dolgot tapasztal, ami szemet szúr neki, letaposott virágokat, letört faágakat, eldobált hulladékokat, a vízbe kerülő szennyeződéseket. A mese tanácsokkal látja el az apró gyerekeket, hogy hogyan s miként óvhatják meg a körülöttük lévő élővilágot. Információ: 8229 Csopak, Kőkorsó u. 2., e-mail: , 30/474-4233, ár: 500 Ft. 
Környezeti nevelési kiadványok 

	Két új kiadványt jelentetett meg a Nimfea Természetvédelmi Egyesület és Tagszervezeteinek központi irodája természetvédelem és energia témakörökben, melyek főként általános alsó tagozatos iskolák, és óvodák számára készültek.
	A 4 részes kifestő-sorozat részei a komposztálással, az energiabarát házzal, az egészséges táplálkozással és a megújuló energiákkal foglalkozik egy-egy mesés történeten keresztül. A „Jeles napok” kiadvány a magyarországi jeles napokat rendszerezi, mely kiadványt haszonnal forgathatja minden pedagógus és civil szervezet környezetei neveléssel foglalkozó munkatársa. 
	Régebbi kiadványok közül a „Zöldszemmel – ötlettár környezeti neveléshez�h című könyvet (ajánló: http://nimfea.hu/kiadvanyaink/zoldike/1.htm) ajánlja a Nimfea Egyesület pedagógusoknak használatra, számos érdekes verseny, játék és jeles napi feladatsor került kidolgozásra benne. A Zöldszemmel könyv a könnyebb használhatóság miatt CD-n is megvásárolható. Megrendelhetőek a zsuzsa@nimfea.hu e-mail címen, valamint telefonon az 56/361-505 telefonszámon, Székely Zsuzsánál.

4. Vízkémiai útmutató – segédanyag

	A Mátyásfa Környezetvédő Egyesület (MKE) által megjelentetett útmutató célja, hogy gyakorlat-orientált, terepre vihető, s szóhasználata miatt a témában teljesen járatlan pedagógusok, környezeti nevelők számára is hasznos segédanyag legyen. A füzet komplexen de érthetően mutatja be a kémiai alapfogalmakat, az elemek biogeokémiai körforgását, a természetes élővizek kémiai összetételét, emellett a hazai forgalomban leginkább használatos, pedagógusoknak, civil szervezeteknek elérhető vízkémiai minilabor használatát is részletezi. Az anyagot vidám ábrák teszik érthetőbbé. 
	A tartalomból: Kémiai alapfogalmak – Elemek biogeokémiai körforgása – Természetes élővizek vízkémiai összetétele – A Merck táska használata – Egyszerű kémiai anyagokkal végezhető vizsgálatok. Ára 600 Ft. Információ, beszerzés: MKE 2623 Kismaros, Móricz Zs. u. 5. 

5. Környezetvédelmi táborok – Pápateszér

	A Magas-Bakony lábaihoz települt Farkashegyen helyezkedik el a Reflex Környezetvédő Egyesület Kovács Karcsi Ökológiai Központja. A lágy lankák közt megbúvó tábor hatalmas füves területén sportolhatnak, játszhatnak, okulhatnak a gyerekek. 
	A táborokba elsősorban 10-16 éves diákok jelentkezését várják.  Kézzel él az ember - kézműves tábor (hagyományos népi kézműves mesterségek, nemezelés, vesszőfonás, vályogvetés mellett, a papír újrahasznosítási lehetőségei) Tervezett időpont: 2006. július 3-8. Részvételi díj: 21.500 Ft/fő. Bakonyi természetbúvár - természetismereti tábor (határozók, nagyító, távcső, mikroszkóp kezdődhet a felfedezés, patakok, legelők, hegyoldalak élővilágának megismerése) Tervezett időpont: 2006. július 10-15. Részvételi díj: 20.000 Ft/fő. Két kerékkel könnyebb - kerékpáros tábor (A Bakony szépségeinek kerékpáros felfedezése.) Tervezett időpont: 2006. július 24-29. Részvételi díj: 19.000 Ft/fő. 
	Részletes információk: 06-96/316-192,  ,  

6. Állatvédelmi kiadvány

	A Fauna Egyesület gondozásában megjelent „Az intenzív állattenyésztés és a haszonállatok jólléte” c. kiadvány a gazdasági állatok oktatócsomag részeként látott napvilágot. A nagyüzemi állattartás fontosabb állatjólléti és állatvédelmi problémáit és azok megoldási lehetőségeit tények, ábrák segítségével, illetve a tudományos kutatások legfrissebb eredményeit közérthető nyelven foglalja össze 24 oldal terjedelemben, A4 méretben, színes formátumban. Kitűnő kiegészítő háttéranyag a Mi és a háztáji állatok oktatócsomaghoz. Megkönnyíti a tanár felkészülését, a diákok előzetes felkészítését, kiselőadások alapanyagául használható. A tanárok mellett művelődési intézmények oktatásban tevékenykedő munkatársai figyelmébe is ajánlják. Ára 1.000,- Ft. A kiadvány PDF formátumban a  oldalról ingyenesen letölthető. Információk: Dömötör Erika , 06-1/266-6978

Kerékpárral Budapestért és a tiszta levegőért - verseny

	 Budapesten - más európai városokhoz viszonyítva - rendkívül alacsony a kerékpározók aránya a közlekedésben. Hiába lenne esetleg megfelelő infrastruktúra, vagy jó közlekedési morál, ha nincs megfelelő reklám, mely kerékpározásra buzdítja az embereket, divatot csinálna a 
kerékpározásból. Ennek egyik leghatékonyabb módja, ha mindenki által ismert cégeket, intézményeket, iskolákat, üzleteket veszünk rá, hogy dolgozóikat, ügyfeleiket, tanulóikat, vevőiket kerékpározásra sarkallják, és mindez verseny keretein belül zajlik. Ilyen versenyt indított most a Városi Biciklizés Barátai Egyesülete. Az nyer, aki a legtöbb embert veszi rá a kerékpározásra a legjobb módszereket veti be ennek ösztönzésére. Hatására biztos, hogy sokan át fognak ülni az autóból a kerékpár nyergébe, legalább alkalmanként. Így gyakorlatilag jelentős ráfordítás nélkül csökkenhet az a légszennyezés, mely évente majd' 2000 ember halálát és több százezer ember megbetegedését okozza fővárosunkban, és végeredményként egy sokkal barátságosabb várost kapunk. A győztesek kiválasztásában a szervezők sok szempontot vesznek figyelembe, a kerékpár-tárolási lehetőségeket, van-e a munkahelyen öltöző, zuhanyzó, vagy biztosítanak-e céges kerékpárt, kerékpáros esőruhát, stb. Iskolák számára külön kritériumrendszert állítottak fel. A verseny a Föld Napján indul és egy évig tart. A nyertesek több újságban, TV-ben, rádióban, és Internetes honlapon is be lesznek mutatva, és értékes nyereményekkel próbáljuk nevezésre csalogatni a versenyezni szándékozókat. Részletek: , , telefon: 06-30/922-7064

Hasznos fogyasztóvédelmi tanácsok középiskolásoknak

	Fogyasztóvédelmi Egyesületek Országos Szövetsége fenti címmel jelentette meg fogyasztóvédelmi kisokosát tíz pontban, az európai uniós és a magyar jogi szabályozás tükrében. Élelmiszerbiztonság és -ellenőrzés, védekezés az utazási irodák méltatlan trükkjei, vagy épp a tisztességtelen szerződési feltételek ellen, stb. - a szerzők viszonylag kis számú, ámbár annál hasznosabb tanácsok sorát gyűjtötték össze. A 12 oldalas kiadvány letölthető a  (anyagok) honlapról.  

Előadás a komposztálásról

	A HuMuSz lakossági előadássorozatának következő előadása 2006. május 
3-án lesz, címe: "SZEMÉTBŐL KOMPOSZT? - Avagy mi fán terem a hulladék?". Szeretettel várunk minden kedves érdeklődőt az ingyenes rendezvényre!
	Téma: A háztartási hulladékok mintegy 30 százaléka szerves eredetű, ami Magyarországon jórészt a kukában köt ki, onnan pedig a lerakóba vagy az égetőbe kerül. Milyen más megoldás létezik? Mit tegyünk a "zöldjavakkal"? Mire jó a komposztálás? Kiskertben, hétvégi telken, társasházban, lakóparkban... hol és hogyan komposztáljunk? Néhány gondolat a komposztáló tartályokról. Kérdezz-felelek találkozó mindazoknak, akik a komposztálást a gyakorlatias oldalról szeretnék megismerni. Lakossági előadásunkra szeretettel várunk minden kezdő, gyakorlott, vagy a komposztálás gondolatával kacérkodó érdeklődőt!
	Előadó: Gellért Miklós, SZIKE Környezet- és Egészségvédelmi Egyesület. A díjmentesen látogatható előadás időpontja: 2006. május 3. (szerda) 18.00 óra. Helyszín: XI. kerület Budapest, Saru u. 11. HuMuSz Ház